**tren târziu**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

eu sunt un tren prin gara mondială

și-mi caut doar locomotive traficante

să-mi treacă garnitura personală

mai repede prin cimitire ambulante

sunt trenul deraiat de la morală

și mi-am amanetat caroseria sumbră

în noua anarhie feudală

când gara mea îmi spune-adio din penumbră

eu am vagoane de la mâna-a doua

și-o gară veche a fost marea mea iubire

dar mai visez la caii albi ca neaua

să mă transporte ilegal prin amintire

sunt trup de tren pe căile ferate

cu osatura ruginită-n perspectivă

și nimeresc mereu pe linii moarte

în marea gară mondială colectivă